Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (EΚ) αριθ. 2792/1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Τον Σεπτέμβριο 2002, η Επιτροπή υπέβαλε στο Συμβούλιο και στο Ευρωπαϊκό Κοινοβούλιο ανακοίνωση σχετικά με μια στρατηγική για τη βιώσιμη ανάπτυξη της ευρωπαϊκής υδατοκαλλιέργειας (COM(2002)511 τελικό), στο πλαίσιο της μεταρρύθμισης της Κοινής Αλιευτικής Πολιτικής (ΚΑΠ).

Η Στρατηγική συνίσταται σε μια σειρά δράσεων που αποσκοπούν i) στη δημιουργία μακροπρόθεσμων ασφαλών θέσεων απασχόλησης στον τομέα της υδατοκαλλιέργειας, ιδίως σε περιοχές που εξαρτώνται από την αλιεία, ii) στη διασφάλιση της διαθεσιμότητας, στους καταναλωτές, προϊόντων υδατοκαλλιέργειας που να είναι υγιεινά, ασφαλή και καλής ποιότητας, καθώς και στην προώθηση υψηλών προτύπων υγείας και καλής μεταχείρισης των ζώων, και iii) στην εξασφάλιση της ανάπτυξης ενός περιβαλλοντικά αποδεκτού κλάδου υδατοκαλλιέργειας.

Στην υλοποίηση των στόχων της Στρατηγικής καλείται να διαδραματίσει ουσιαστικό ρόλο το χρηματοδοτικό μέσο προσανατολισμού της αλιείας. Στη Στρατηγική καθορίζονται οι επιβαλλόμενες τροποποιήσεις του κανονισμού για το ΧΜΠΑ.

Το Συμβούλιο και το Ευρωπαϊκό Κοινοβούλιο διατύπωσαν τη γνώμη τους τον Ιανουάριο 2003. Και τα δύο θεσμικά όργανα υποστήριξαν τη Στρατηγική, υποδεικνύοντας παράλληλα ορισμένα πρόσθετα στοιχεία σχετικά με τις ανάγκες του τομέα υδατοκαλλιέργειας ενόψει των σχεδιαζόμενων τροποποιήσεων του κανονισμού για το ΧΜΠΑ.

Με το συνημμένο κανονισμό τροποποιείται ο κανονισμός (EΚ) αριθ. 2792/99 του Συμβουλίου, ώστε το ΧΜΠΑ να μπορέσει να συμβάλει αποτελεσματικότερα στην εφαρμογή της Στρατηγικής.

2003/0261 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (EΚ) αριθ. 2792/1999 για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής [1],

[1] ΕΕ C της , σ. .

τη γνώμη του Ευρωπαϊκού Κοινοβουλίου [2],

[2] Γνώμη εκδοθείσα στις

Εκτιμώντας τα εξής:

(1) Με τον κανονισμό (EΚ) αριθ. 2792/1999 του Συμβουλίου [3] θεσπίζονται διατάξεις για την προστασία και ανάπτυξη των υδρόβιων πόρων καθώς και για την ανάπτυξη του κοινοτικού τομέα υδατοκαλλιέργειας.

[3] ΕΕ L 337 της 30.12.1999, σ. 10. Κανονισμός όπως τροποποιήθηκε τελευταία με τον κανονισμό (EΚ) αριθ. 2369/2002 (ΕΕ L 358 της 31.12.2002, σ. 49).

(2) Η Επιτροπή εξέδωσε, στις 19 Σεπτεμβρίου 2002, ανακοίνωση προς το Συμβούλιο και το Ευρωπαϊκό Κοινοβούλιο σχετικά με μια στρατηγική για τη βιώσιμη ανάπτυξη της ευρωπαϊκής υδατοκαλλιέργειας [4]. Για την εφαρμογή της στρατηγικής είναι αναγκαία η τροποποίηση του κανονισμού (ΕΚ) αριθ. 2792/1999.

[4] COM (2002) 511 τελικό.

(3) Η προστασία και ανάπτυξη των υδρόβιων πόρων αφορά όχι μόνο τα μέτρα που λαμβάνονται στη θάλασσα, αλλά επίσης, και ειδικότερα όσον αφορά τα ανάδρομα και κατάδρομα είδη, τα έργα στα εσωτερικά ύδατα. Ως εκ τούτου, είναι ιδιαίτερα σημαντική η αποκατάσταση των περιοχών ωοτοκίας.

(4) Δεν θα πρέπει να ενθαρρύνεται οποιαδήποτε αύξηση της παραγωγής που υπερβαίνει την προβλεπόμενη εξέλιξη της ζήτησης. Εξάλλου, πρέπει να εφαρμοστούν καλύτερες στρατηγικές εμπορίας, αλλά συχνά δεν υφίστανται αξιόπιστα στατιστικά στοιχεία για την κατανάλωση ψαριών ούτε οικονομικές αναλύσεις για τις αγορές και την εμπορία των προϊόντων υδατοκαλλιέργειας.

(5) Οι ανθίσεις επιβλαβών φυκιών συγκαταλέγονται μεταξύ των σημαντικότερων παραγόντων που απειλούν το μέλλον της καλλιέργειας μαλακίων στην Ευρώπη. Ενίοτε η εμφάνιση φυκιών μπορεί να διαρκέσει για εξαιρετικά μακρές περιόδους οπότε ενδέχεται να δικαιολογείται η χορήγηση αντιστάθμισης στους πληττόμενους καλλιεργητές μαλακοστράκων, εκτός εάν πρόκειται για περιοδικώς επαναλαμβανόμενα φαινόμενα.

(6) Η διεύρυνση του γνωστικού πεδίου του κλάδου περιλαμβάνει όλες τις πτυχές καλλιέργειας και είναι ιδιαίτερα σημαντική για την υδατοκαλλιέργεια. Λόγω της ανεπάρκειας των κεφαλαίων που διατίθενται για το σκοπό αυτό, είναι αναγκαίο να ενθαρρυνθεί περαιτέρω η εφαρμοσμένη έρευνα και η τεχνολογική ανάπτυξη όσον αφορά την υδατοκαλλιέργεια μέσω της διεύρυνσης των δυνατοτήτων δημόσιας χρηματοδότησης και της προώθησης της ιδιωτικής πρωτοβουλίας στον εν λόγω τομέα.

(7) Οι επιχειρήσεις υδατοκαλλιέργειας πρέπει να ενθαρρυνθούν ώστε να βελτιώσουν τις περιβαλλοντικές επιδόσεις τους και να αναπτύξουν εκουσίως πρωτοβουλίες που εκτείνονται πέρα από τις ελάχιστες νομοθετικές απαιτήσεις όσον αφορά την προστασία του περιβάλλοντος.

(8) Προκειμένου να διατηρηθούν οι δημόσιες ενισχύσεις για τα βοηθητικά σκάφη υδατοκαλλιέργειας, πρέπει να θεσπιστεί μια σαφής διάκριση μεταξύ των σκαφών αυτών και των αλιευτικών σκαφών όπως ορίζονται στον κανονισμό (ΕΚ) αριθ. 2371/2002 του Συμβουλίου της 20ής Δεκεμβρίου 2002 για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής [5], δεδομένου ότι ορισμένα αλιευτικά σκάφη μπορεί να χρησιμοποιούνται αποκλειστικά στις υδατοκαλλιέργειες αλλά θα μπορούσαν ενδεχομένως να χρησιμοποιηθούν και για αλιευτικές δραστηριότητες.

[5] ΕΕ L 358 της 31.12.2002, σ. 59.

(9) Η παρέμβαση των δημόσιων αρχών υπέρ της υδατοκαλλιέργειας ήδη από τα τέλη της δεκαετίας του 1970 συνέβαλε στην αύξηση της παραγωγής, αλλά σήμερα η κατάσταση έχει μεταβληθεί και η υπερπαραγωγή αποτελεί απειλή για ορισμένα καλλιεργούμενα είδη. Συνεπώς, πρέπει να τεθούν νέες προτεραιότητες στο πλαίσιο των μέτρων για την υδατοκαλλιέργεια στα προγράμματα ΧΜΠΑ, ενώ, σε ορισμένες περιπτώσεις, πρέπει να μειωθεί και το ποσοστό της ενίσχυσης.

(10) Η εκτατική ιχθυοκαλλιέργεια μπορεί να διαδραματίσει ένα οικολογικά επωφελή ρόλο, ως τρόπος σύνδεσης μιας οικονομικής δραστηριότητας με τη διατήρηση ή ανάπτυξη των υγρότοπων. Στο πλαίσιο αυτό, δικαιολογείται η αύξηση της κρατικής στήριξης.

(11) Ο κανονισμός (ΕΚ) αριθ. 2792/1999 θα πρέπει, ως εκ τούτου, να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2792/1999 τροποποιείται ως εξής :

1. Στο άρθρο 13 παράγραφος 1, το στοιχείο α) αντικαθίσταται από το ακόλουθο κείμενο:

"α) σταθερά ή κινητά στοιχεία για την προστασία και ανάπτυξη των υδρόβιων πόρων, συμπεριλαμβανομένων των πόρων γλυκών υδάτων, εκτός της ανασύστασης αποθεμάτων."

2. Στο άρθρο 15 παράγραφος 3, το στοιχείο ιδ) αντικαθίσταται από το ακόλουθο κείμενο :

"ιδ) βελτίωση των γνώσεων και της διαφάνειας κατά την παραγωγή και στην αγορά, συμπεριλαμβανομένων των στατιστικών και οικονομικών αναλύσεων."

3. Το άρθρο 16 τροποποιείται ως εξής :

(α) Προστίθεται η ακόλουθη παράγραφος 1α :

"1α. Τα κράτη μέλη μπορούν να χορηγούν χρηματική αντιστάθμιση στους καλλιεργητές μαλακίων όταν, λόγω της μόλυνσης από την ανάπτυξη τοξικών φυκιών, απαιτείται για την προστασία της ανθρώπινης υγείας η αναστολή της συγκομιδής για περισσότερους από έξι συνεχείς μήνες. Η χορήγηση της αντιστάθμισης δεν μπορεί να καλύπτει περισσότερους από έξι μήνες αναστολής της συγκομιδής για το σύνολο της περιόδου από την έναρξη ισχύος του παρόντος κανονισμού έως το τέλος του έτους 2006.".

(β) Στην παράγραφο 3, το πρώτο εδάφιο αντικαθίσταται από το ακόλουθο κείμενο:

"Η χρηματοδοτική συνδρομή του ΧΜΠΑ στα μέτρα που αναφέρονται στις παραγράφους 1, 1α και 2, ανά κράτος μέλος και για το σύνολο της περιόδου 2000 έως 2006 δεν μπορεί να υπερβαίνει το υψηλότερο των εξής δύο ορίων: 1 εκατομμύριο ευρώ ή το 4 % της κοινοτικής χρηματοδοτικής συνδρομής που παρέχεται στον τομέα του οικείου κράτους μέλους.".

(γ) Η παράγραφος 4 αντικαθίσταται από το ακόλουθο κείμενο:

"4. Η περιοδική εποχική αναστολή της αλιευτικής δραστηριότητας και της δραστηριότητας υδατοκαλλιέργειας δεν είναι επιλέξιμη για αντιστάθμιση βάσει των παραγράφων 1, 1α, 2 και 3."

4. Στο άρθρο 17 παράγραφος 2, προστίθεται το ακόλουθο τρίτο εδάφιο:

"Μικρής κλίμακας πρωτοβουλίες στον τομέα της εφαρμοσμένης έρευνας που δεν υπερβαίνουν τα 150.000 ευρώ σε συνολικό κόστος και τα τρία έτη σε διάρκεια, και οι οποίες υλοποιούνται από οικονομικό, επιστημονικό, τεχνικό ή άλλο αρμόδιο φορέα, είναι επιλέξιμες ως πρότυπα πειραματικά έργα εφόσον συμβάλλουν στην επίτευξη των στόχων βιώσιμης ανάπτυξης του κλάδου υδατοκαλλιέργειας στην Κοινότητα."

5. Το παράρτημα III τροποποιείται ως εξής :

(α) Το πρώτο εδάφιο του σημείου 2.1. αντικαθίσταται από το ακόλουθο κείμενο:

"Οι δαπάνες που είναι επιλέξιμες για συνδρομή του ΧΜΠΑ, μπορούν να αφορούν μόνο την εγκατάσταση μόνιμων ή κινητών στοιχείων για την προστασία και ανάπτυξη των υδρόβιων πόρων, για την αποκατάσταση περιοχών ωοτοκίας και για την επιστημονική παρακολούθηση των έργων."

(β) Το σημείο 2.2. αντικαθίσταται από το ακόλουθο κείμενο :

"2.2. Υδατοκαλλιέργεια

(α) Για τους σκοπούς του παρόντος κανονισμού,

(i) με τον όρο "υδατοκαλλιέργεια" νοείται η εκτροφή ή η καλλιέργεια υδρόβιων οργανισμών με τη χρήση τεχνικών με σκοπό την αύξηση, πέραν των φυσικών ικανοτήτων του περιβάλλοντος, της παραγωγής των εν λόγω οργανισμών. οι οργανισμοί αυτοί παραμένουν, καθ' όλη την διάρκεια εκτροφής ή καλλιέργειάς τους και μέχρι και την συγκομιδή τους, στην ιδιοκτησία φυσικού ή νομικού προσώπου.

(ii) με τον όρο "εκτατική ιχθυοκαλλιέργεια" νοούνται οι εκμεταλλεύσεις καλλιέργειας ψαριών, οι οποίες χαρακτηρίζονται από μικρό βαθμό εποπτείας εκ μέρους του καλλιεργητή όσον αφορά το περιβάλλον, τη διατροφή, τα αρπακτικά ζώα και τους νοσογόνους παράγοντες και παράλληλα από χαμηλή παραγωγική ικανότητα καθώς και σημαντική εξάρτηση από τις τοπικές κλιματολογικές συνθήκες και την ποιότητα των υδάτων.

(iii) με τον όρο "εντατική ιχθυοκαλλιέργεια" νοούνται οι εκμεταλλεύσεις καλλιέργειας ψαριών (στα στάδια της επώασης, του γόνου και της εκτροφής) σε ένα ευρέως ελεγχόμενο περιβάλλον, οι οποίες προϋποθέτουν σημαντική εισροή ενέργειας για τη βελτιστοποίηση της ανάπτυξης και επιβίωσης.

(β) οι κύριοι των έργων εντατικής ιχθυοκαλλιέργειας διαβιβάζουν στην αρχή διαχείρισης, μαζί με την αίτησή τους για δημόσια ενίσχυση, τις πληροφορίες που προβλέπονται στο παράρτημα IV της οδηγίας 85/337/ΕΟΚ [6]. Η αρχή διαχείρισης καθορίζει εάν το έργο πρέπει να αποτελέσει αντικείμενο αξιολόγησης σύμφωνα με τα άρθρα 5 έως 10 της εν λόγω οδηγίας. Εφόσον χορηγείται δημόσια ενίσχυση, οι δαπάνες σχετικά με την συλλογή των πληροφοριών περιβαλλοντικών επιπτώσεων και των ενδεχόμενων δαπανών αξιολόγησης, είναι επιλέξιμες για συνδρομή του ΧΜΠΑ.

[6] ΕΕ L 175 της 5.7.1985, σ. 40. Οδηγία όπως τροποποιήθηκε τελευταία με την οδηγία 2003/35/EΚ (ΕΕ L 156 της 25.06.2003, σ.17).

(γ) είναι επιλέξιμες οι αρχικές δαπάνες στις οποίες προβαίνουν οι επιχειρήσεις υδατοκαλλιέργειας προκειμένου να συμμετάσχουν στα κοινοτικά συστήματα οικολογικής διαχείρισης και οικολογικού ελέγχου που θεσπίζονται με τον κανονισμό (EΚ) αριθ. 761/2001 [7], καθώς και οι επενδύσεις που αφορούν έργα εγκατάστασης ή βελτίωσης της κυκλοφορίας του ύδατος εντός των επιχειρήσεων υδατοκαλλιέργειας και επί των βοηθητικών σκαφών.

[7] ΕΕ L 114 της 24.4.2001, σ. 1.

(δ) τα αλιευτικά σκάφη όπως καθορίζονται στο άρθρο 3, στοιχείο γ) του κανονισμού (EΚ) αριθ. 2371/2002, δεν θεωρούνται βοηθητικά σκάφη έστω και αν χρησιμοποιούνται αποκλειστικά στην υδατοκαλλιέργεια.

(ε) στο πλαίσιο των μέτρων που αφορούν την υδατοκαλλιέργεια στα προγράμματα ΧΜΠΑ, προτεραιότητα παρέχεται :

(i) στην ανάπτυξη τεχνικών που περιορίζουν σημαντικά τις περιβαλλοντικές επιπτώσεις,

(ii) στη βελτίωση των παραδοσιακών δραστηριοτήτων υδατοκαλλιέργειας όπως η εκτροφή μαλακίων, οι οποίες είναι σημαντικές για τη διατήρηση του κοινωνικού και περιβαλλοντικού ιστού ορισμένων περιοχών,

(iii) στον εκσυγχρονισμό των υφιστάμενων επιχειρήσεων,

(iv) σε μέτρα υπέρ της υδατοκαλλιέργειας που εμπίπτουν στο πεδίο εφαρμογής των άρθρων 14 και 15 του παρόντος κανονισμού,

(v) στη διαφοροποίηση των καλλιεργούμενων ειδών.

(στ) Κατά παρέκκλιση από τη στήλη της ομάδας 3, στον πίνακα 3 του σημείου 2 του παραρτήματος IV, ισχύουν τα ακόλουθα ποσοστά συμμετοχής.

(i) για επενδύσεις που αφορούν τη χρήση τεχνικών οι οποίες περιορίζουν σημαντικά τις περιβαλλοντικές επιπτώσεις, ή για διαρθρωτικές δαπάνες που αφορούν πρακτικές εκτατικής ιχθυοκαλλιέργειας οι οποίες είναι επωφελείς για το περιβάλλον σε εσωτερικές και παράκτιες λίμνες/λιμνοθάλασσες, η συμμετοχή των ιδιωτών δικαιούχων (Γ) πρέπει να ανέρχεται σε ποσοστό 30% τουλάχιστον των επιλέξιμων δαπανών για τις περιοχές του στόχου 1 και σε 50% τουλάχιστον για τις άλλες περιοχές.

(ii) για επενδύσεις που αφορούν την κατασκευή νέων εκμεταλλεύσεων εντατικής ιχθυοκαλλιέργειας που δεν περιλαμβάνονται στις προτεραιότητες οι οποίες εμφαίνονται στο στοιχείο ε), η συμμετοχή των ιδιωτών δικαιούχων (Γ) πρέπει να ανέρχεται σε ποσοστό τουλάχιστον 60% των επιλέξιμων δαπανών για τις περιοχές του στόχου 1 και σε τουλάχιστον 80% για τις άλλες περιοχές."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>